《将别故居迁小山堂之西偏感赋 其一》
清代·庄宇逵

庭花晻薆树扶疏，惆怅西风别故居。一宿三如留客舍，此行犹自爱吾庐。

嬉游少日情无限，歌哭中年泪有余。易衍克家书肯构，孤儿心事痛何如。

作者简介：（?—1813）江苏武进人，字达甫。诸生。嘉庆初举孝廉方正。以经学教授乡里以终。工诗，不专主一家。有《春觉轩诗文集》、《群经辑诂》。